section_heading: Objava
paragraph_text: Townsendova je nezavisna diskografska kuća HevyDevy Records objavila album 21. svibnja 2007. godine. U Kanadi ga je distribuirao HevyDevy, u Japanu Sony, a u Europi InsideOut. Objavljena je i posebna inačica s dvama diskovima koja je sadržavala tri dodatne skladbe i multimedijalne materijale. Među njima su "Instrukcije za sviranje gitare" tijekom kojih Townsend svira dijelove pjesama "Wrong Side" grupe Strapping Young Lad i "Truth", pritom govoreći o opremi kojom se služi tijekom snimanja i nastupa te pet šaljivih epizoda u kojima glumi Ziltoidov lutak, a koje su se izvorno prikazivale na MySpaceu.